 لاهور (ويب ڊيسڪ) قومي ٽيم جي هيڊ ڪوچ مصباح الحق بنگلاديش خلاف سيريز جي ڪاميابي جو ڪريڊٽ بالرن کي ڏيندي چيو آهي ته ٻه سيريز هارائڻ بعد اها ڪاميابي پاڪستان ڪرڪيٽ لاءِ تمام گهڻي ضروري هئي. ميچ ڊرا ٿيڻ بعد پريس ڪانفرنس ڪندي هيڊ ڪوچ مصباح الحق چيو ته بنگلاديش خلاف سيريز ۾ ڪاميابي سان سڀني جي اعتماد ۾ اضافو ٿيو، ڪنهن به ڪرڪيٽر لاءِ ٽيم جا دروازا بند ناهن ڪيا، پي ايس ايل اسان سڀني لاءِ تمام گهڻو ضروري آهي، ايونٽ ۾ ڪارڪردگي ڏيکاريندڙ کي ورلڊ ڪپ لاءِ غور هيٺ آڻي سگهجي ٿو، اڃا اسان وٽ وقت آهي ته اسان پي ايس ايل ۾ سڀني جي ڪارڪردگي جو جائزو وٺون، پاور هٽر جي تلاش ۾ آصف علي کي موقعو ڏنو، وڌيڪ ڏسنداسين ته ڪير ٽيم لاءِ فائديمند ثابت ٿي سگهي ٿو. هيڊ ڪوچ وڌيڪ چيو ته شعيب ملڪ ۽ محمد حفيظ جنهن طريقي سان پنهنجي تجربي کي ٽيم ۾ ڪتب آڻي ڪاميابي ۾ اهم ڪردار ادا ڪيو، سيريز ۾ سڀني بهترين راند پيش ڪئي، ٽئين ميچ ۾ موسيٰ، عثمان قادر، عماد بٽ ۽ خوش دل شاهه کي کيڏائڻ جو ارادو هو، پر برسات سبب نوجوانن کي آزمائڻ جو موقعو نه ملي سگهيو.